<classify> WAKAZI wa eneo la Keko Saadani Mivinjeni jijini Dar es Salaam, wamepinga kupewa notisi ya saa 48 ya kufanyiwa uthamini katika eneo lao, badala yake wametaka taratibu zifuatwe.Notisi ambayo ilieleza kuwa jana saa 4:00 asubuhi uthamini huo ungefanywa kwa wakazi hao ambao wapo kihalali kwenye eneo hilo. Katibu wa waathirika wa eneo hilo lenye nyumba takribani 50 ambazo hazijabomolewa na zaidi ya 200 zikiwa zimeshabomolewa, Abas Mpangala alisema Machi 27 mwaka huu ilitolewa ilani ya kuwajulisha kufanyika uthamini katika eneo hilo lililotambulishwa kama la mwekezaji Seaglow Shipping Service.Alisema hawakubaliani na ilani hiyo iliyotolewa na Manispaa ya Temeke, badala yake walishauri kufuatwa kwa sheria na kanuni za masuala ya ardhi kwa kuwa mwekezaji anayetaka kuchukua eneo hilo hawajawahi kukutana naye hata mara moja. Mpangala alisema awali eneo hilo lilikuwa chini ya mradi wa Eneo Huru la UwekezajiEPZA hivyo walitakiwa kuondoka.Hata hivyo ikaonekana kuwa eneo walilopo halihitajiki tena. Alisema baada ya hapo waliomba eneo hilo litambuliwe rasmi ili waweze kupata mikopo benki na mwaka 2017 walipewa ramani ya kiwanja, mipango miji, namba ya nyumba na namba ya kiwanja, ikabakia kupewa hati pekee. Mpangala alisema wakati wakisubiri kupewa hati zao walishangaa kumuona mwekezaji mwingine amejitokeza bila wao kumjua, kukutana na kuzungumza naye ili wakubaliane baada ya kuondoka kwenye makazi yao wangepataje haki zao.Kama mwekezaji anataka eneo hili tunataka aanze utaratibu mpya. Hatutaki kivuli cha udalali mbele yetu aje tuzungumze naye. Hatuna ugomvi na serikali sisi hatuna matatizo tunahitaji utaratibu ufanyike. Hatujapewa maelekezo na mkurugenzi baada ya kuondolewa tunaenda wapi. Ugomvi wetu ni kuondolewa kihuni katika makazi yetu, alisema. Katika eneo la tukio waandishi wa habari walizungumza na Mkurugenzi wa Manispaa ya Temeke kwa njia ya simu, Subira Mwakabibi kujua kama analifahamu jambo hilo na kudai kuwa halifahamu.Machi 27 mwaka huu Manispaa ya Temeke iliandika ilani hiyo na kubandika kwenye nyumba zilizopo katika eneo hilo. Halmashauri ya Manispaa ya Temeke inakujulisha kuwa eneo la mwekezaji Seaglow Shipping Service mitaa ya Mivinjeni, eneo hilo lilitwaliwa na serikali na kupewa mwekezaji kwa mujibu wa sheria, kanuni na taratibu, ilisema sehemu ya taarifa hiyo.Ilifafanua kuwa kabla ya kutwaliwa kwa eneo hilo ulifanyika uthamini kwa mujibu wa sheria, kanuni na taratibu ila baadhi ya wakazi wa eneo hilo walikataa wasifanyiwe uthamini. Taarifa ilieleza kuwa kwa kuwa eneo hilo lilikubaliwa kutwaliwa na kupewa mwekezaji kwa maendeleo ya nchi na kwa kuwa wamekaidi eneo hilo lisifanyiwe uthamini wamepewa notisi ya saa 48 kuwajulisha.  <topic>: KITAIFA 